<classify> MAHAKAMA Kuu Kanda ya Arusha imewataka wananchi waache tabia ya kumalizia nyumbani matukio yanayohusu ukatili wa kijinsia kwa wanawake na watoto wa kike, badala yake wahakikishe wanayafikisha mahakamani.Hayo yalisemwa na Jaji Mfawidhi wa Mahakama Kuu Kanda ya Arusha, Mosess Mazuna, wakati akizungumza kwa niaba ya majaji wenzake, wakati wa igizo la mahakama ya mfano Moot court.Mahakama hizo za mfano zinazofanyika mikoa ya Arusha, Dar es Salaam, Dodoma na Mwanza, zimeandaliwa na Shirika la Wanawake katika Sheria na Maendeleo WiLDAF kwa kushirikana na Chama cha Majaji Wanawake TAWJA ikiwa ni sehemu ya shamrashamra za siku 16 za kupinga ukatili wa kijinsia.Jaji Mazuna alisema mahakama imekuwa ikipokea ripoti za matukio yanayohusu ukatili wa kijinsia kwa wanawake na watoto wa kike.Lakini, alisema jamii imekuwa ikimaliza kesi hizo nyumbani kutokana na imani potofu walizojiwekea kuwa mahakamani hakuna haki.Aliongeza kuwa mashauri mengi ya ukatili wa kijinsia yachukua muda mrefu mahakamani kutokana na mashahidi kutokujitokezi kwa wakati kutoa ushaidi mahakamani.Kesi za ukatili wa kijinsi zinachukua muda mrefu mahakamani kwa sababu mahakama zina upungufu wa vitendea kazi, bajeti ndogo ya kuendeshea shughuli za kimahakama na mashaidi kutokujitokeza kwa wakati mahakamani kutoa ushaidi, alisema Mazuna.Hata hivyo, aliwataka wananchi kutambua wajibu wao wa kisheria na haki zao wakati wanapohitaji huduma kutoka kwa watumishi wa serikali, hivyo wasiwaruhusu kuingilia uhuru wao.Mahakama hili ya mfano imelenga kuelimisha umma kuhusu hatua gani za kisheria wanazopaswa kuchukua ili kukabiliana na matukio ya ukatili wa kijinsia, pia wakati mwingine vitendo hivi vinatokea katika ofisi za serikali kwa baadhi ya watumishi kutumia wadhifa wao vibaya kujinufaisha, alisema Mazuna.Wakizungumza kwa niaba ya wananchi walioshiriki katika mahakama hiyo, Vicky Mollel na Mary Novart, waliiomba serikali kufanya marekebisho ya sheria na kuongeza adhabu kwa watu watakaobainika kufanya vitendo hivyo.Adhabu inayotolewa mahakamani ni ndogo sana ukilinganisha na vitendo wanavyofanyiwa watoto wa kike, matendo hayo yanawaathiri kisaikolojia katika vipindi vyote vya maisha yao, alisema Vicky.Mary aliongeza kuwa kinachosababisha watu wasijitokeze mahakamani, kutoa ushahidi ni kuhofia usalama wao baada ya kutoa ushahidi.Mwandaaji wa hafla hiyo kutoka Chama cha Majaji na Mahakimu Wanawake Mkoa wa Arusha Tauja, Victoria Manega, alisema chama hicho, kimeundwa kwa lengo la kutetea haki na maslahi ya wanawake.Alisema programu hiyo imefanyika kwa siku 16 kwenye mikoa mbalimbali nchini, lengo likiwa ni kutoa elimu kuhusu unyanyasaji na ukatili wa kijinsia kwa wanawake na watoto wa kike.Lengo letu la kuandaa hafla hii ni kuielimisha jamii kuhusu makosa ya ukatili wa kijinsia yanapotokea watu wajue nini cha kufanya huku wakitafuta njia mbadala za kupata haki zao, maana tumeona haki za wanawake zinaminywa pindi wanapopata matatizo,amesema Victoria.  <topic>: KITAIFA 